Som mangeårig leder ved kulturinstitutioner som Museum Jorn og Skovgaard Museet har jeg haft mange dygtige nyuddannede humanistiske kandidater ansat i løntilskud.

De er alle fortsat videre i deres karrierer inden for museer, kultur, byudvikling, projektledelse, marketing, journalistik, forlag – ja, en er endda endt i forsikringsbranchen.

Jeg kan derfor ikke genkende beskrivelsen af løntilskud som en kynisk og hjerteløs udnyttelse af de arbejdsløse, senest med Lea Tolstrups indlæg i Politiken søndag 3. november. De nyuddannede kandidater får afgørende kompetencer igennem deres løntilskud, og kulturverdenen kan i den nuværende økonomiske situation ikke undvære dem.